ประกันพร้อมคุ้มครองระบบกินรวบงาน3จี
บริษัทประกันพร้อมสนอง กสทช.เล็งขายกรมธรรม์ความรับผิดบุคคลภายนอก คุ้มครองลูกค้าใช้บริการ 3จี ให้บริษัทมือถือ
11 ธ.ค. 2555

บริษัทประกันพร้อมสนอง กสทช.เล็งขายกรมธรรม์ความรับผิดบุคคลภายนอก คุ้มครองลูกค้าใช้บริการ 3จี ให้บริษัทมือถือ 
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย เปิดเผยว่า บริษัทพร้อมเสนอขายกรมธรรม์ความรับผิดต่อบุคคลภายนอกให้กับผู้ประกอบการธุรกิจโทรคมนาคมที่ได้รับใบอนุญาต 3จี เพื่อให้ผู้บริโภคได้ความคุ้มครองกรณีเกิดความเสียหายเครือข่ายล่มใช้งานไม่ได้ ซึ่งเป็นไปตามเงื่อนไขที่คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ได้กำหนดไว้
“แนวคิดของ กสทช.ถือเป็นเรื่องที่ดี เนื่องจากการรับประกันดังกล่าวยังไม่มีในประเทศไทย หรือถ้ามีก็จะเป็นในส่วนของกรณีอื่น ยังไม่ได้รวมถึงกรณีเครือข่ายล่ม จึงทำให้กำหนดตัวเลขค่าความเสียหายค่อนข้างยาก ดังนั้นจำเป็นต้องหารืออย่างละเอียดกับผู้ที่เกี่ยวข้องและประกันภัยต่อต่างประเทศ หรือรีอินชัวเรอส์ ด้วยว่าจะทำอย่างไรได้บ้าง ซึ่งหากได้ข้อสรุปที่ชัดเจนแล้ว ถึงสามารถวางแผนการรับประกันรวมถึงการกำหนดค่าเบี้ยได้” นายสมพร กล่าว
นายเรืองเดช ดุษฎีสุรพจน์ ประธานกรรมการบริหารและกรรมการผู้จัดการ บริษัท สินมั่นคงประกันภัย กล่าวว่า บริษัทสนใจที่จะขายกรมธรรม์รับประกันความรับผิดชอบต่อบุคคลภายนอก สำหรับผู้ประกอบการธุรกิจโทรคมนาคมที่ได้รับใบอนุญาต 3จี เช่นกัน 
อย่างไรก็ตาม การรับประกันกรณีดังกล่าวอาจใช้รูปแบบการเข้าร่วมกันรับประกันกับบริษัทประกันภัยอื่น มากกว่าที่จะรับประกันไว้เองเพียงบริษัทเดียวเพื่อจะได้การกระจายความเสี่ยงออกไป เนื่องจากเป็นประกันรูปแบบใหม่ที่เพิ่งเข้ามาทำตลาด โดยอยู่ระหว่างศึกษารายละเอียด และหากได้ข้อสรุป ก็พร้อมที่จะเข้าร่วมเพื่อสนับสนุนแนวคิดของ กสทช. 
นายพันธ์เทพ ชัยปริญญา ผู้ช่วยผู้จัดการฝ่ายสินไหมทดแทน บริษัท วิริยะประกันภัย กล่าวว่า บริษัทพร้อมเสนอขายกรมธรรม์ความรับผิดต่อบุคคลภายนอก สำหรับผู้ประกอบการธุรกิจโทรคมนาคมที่ได้รับใบอนุญาต 3G 
“เรื่องการกำหนดเงื่อนไขเพิ่มเติมให้กับผู้ได้รับใบอนุญาต 3G ต้องคุ้มครองผู้บริโภค โดยให้ผู้ประกอบการซื้อประกันความเสียหายไว้ เพื่อให้การคุ้มครองผู้บริโภคกรณีโครงข่ายล่ม เกิดความเสียหายขึ้น บริษัทประกันก็จะจ่ายค่าสินไหมชดเชยความเสียหายให้ลูกค้า” นายพันธ์เทพ กล่าว 
อย่างไรก็ตาม บริษัทคงไม่แข่งขันด้านราคาแน่นอน หากบริษัทใดต้องการกรมธรรม์และรับกับอัตราเบี้ยที่เรียกเก็บได้บริษัทก็พร้อมรับประกันบริษัทนั้นเช่นกัน